钦定古今图书集成/明伦汇编/官常典/第522卷 > 史天祥
## 钦定古今图书集成/明伦汇编/官常典/第522卷 > 史天祥

按《元史》本传，“天祥父怀德，尚书秉直之弟也。岁癸酉，
太师国王木华黎从太祖伐金，天祥随秉直迎降于
涿。木华黎命怀德就领其黑军隶帐下，署天祥都镇
抚，选降卒长身武勇者二百人使领之。招徕丁壮，得
众万馀。从取霸州文安大城，沧、滨、长山等二十馀城，
东下淄、沂、密三州，所至皆先登，诏赐以银符。从大军”
攻燕，不克。甲戌，略地高州，拔惠和、金源、和众、龙山、利
建、富庶等十五城，惟大宁固守不下。天祥获金将完
颜胡速木华黎，欲杀之，天祥曰：“杀一人无损于敌，适
驱天下之人为吾敌也。且其降时，尝许以不死，今杀
之无以取信于后，不若从而用之。”乃以为千户。复合
众攻其城，怀德先登，擒其二将，为流矢所中，殁于军，
乃以所统黑军命天祥领之。天祥愤痛其父之死，攻
之愈急。乙亥，与大帅乌野儿降。其北京留守银荅忽、
同知乌古伦，进攻北京傍近诸寨，磨云山王都统首
诣军门降，天祥命入列崖，擒都统不剌，释其缚，仍晓
以大义。不剌感泣，愿效死。天祥察其诚，许与王都统
往说降。城子崖、王家奴。乃命三人各将旧卒，付空名
告身，使谕楼子崖等二十馀寨，悉降，得老幼数万，胜
兵八千。西干河荅鲁、五指山杨赵奴独固守不下，天
祥击之，大小百馀战，赵奴死，荅鲁败走，得户二万。授
西山总帅兵马。兴州节度使赵守玉反，天祥与乌野
儿分道讨平之。荅鲁复聚众攻龙山，以槊刺乌野儿
中胸，随堕马。天祥驰救得免。复整阵出战，大败之，斩首八千级，荅鲁战死，进克中兴府。张致盗据锦州，从
木华黎讨平之。会契丹、汉军擒关肃，复利州，杀刘禄
于银冶，斩首五十级。尖山、香炉、红螺、塔山、大虫、骆驼、
团崖诸寨悉平，掳生口万馀，得锦州旧将杜节并黑
军五百人，即命统之。丙子春，觐太祖于鱼儿泺，赐金
符，授提控元帅。拔盖金、苏、复等州，获金完颜奴、耶律
神都马。迁镇国上将军、利州节度使，许部降民都总
管、监军兵马元帅。丁丑，夏，山贼祁和恐戮武平，讨平
之，缚金将巢元帅。又灭重儿，盗众万人，城唐州之车
河。己卯，权兵马都元帅，蒙古、汉军、黑军并听节制。下
河东平阳、河中、岢岚、绛、石、隰吉廓等八十馀城。庚辰，
至真定。木华黎使天祥攻城，天祥因请曰：“攻之恐戮
及无辜，不如先往谕之，苟其不从，加兵未晚。”木华黎
许之。天祥往见守将武仙，谕以祸福，仙悟，乃降吾也，
而请留天祥守真定。木华黎曰：“天下未定，智勇士可
离左右乎？吾将别处之。”乃以秉直之子天倪为河北
西路兵马都元帅，镇真定。以天祥为左副都元帅，馀
如故。引兵南屯邢西遥水山下。仙兄贵以万人壁于
山上，负固不下。天祥携完颜胡速及黑军百人，由鸟
道扳援而上，尽掩捕之。仙惊曰：“公若有羽翼者，不然，
何其能也！”遂下邢、磁、相三州。从战黄龙冈，破单、胜、兖
三州。木华黎围东平久不下，怒吾也而不尽力，“将手
斩之。”天祥请代攻，木华黎喜，付皮甲一，又与己铁铠
并被之，鏖战不已。木华黎使人止之曰：“尔力竭矣，宜
少休。”复以金鞍名马与之。辛巳，从取绥德鄜坊等五
十馀城。壬午，木华黎攻青龙、金胜诸堡，花帽军坚守
不下，既破，欲屠之，天祥力谏而止，获壮士五千人。癸
未春，还军河中。木华黎上其功，赐金虎符，授蒙古、汉
军兵马都元帅，总十二万户，镇河中。冬，徇西夏，破贺
兰山，还遇贼，射伤额出血，目为之昏。甲申，归北京，授
右副北京等七路兵马都元帅。庚寅，朝太宗于卢胊
河，乞致仕，不允。辛卯，太宗用兵河南，强之从行，转漕
河上，给饷诸军。壬辰，命天祥领汴京百工数千，屯霸
州之益津，行元帅府事，赐锦衣一袭。初，天祥夜中流
矢，镞入颊骨，不能出。至是，金疮再发，镞自口出。睿宗
闻而悯之，授“海滨和众利州等处总管，兼领霸州御
衣局人匠都达鲁花赤，行北京七路兵马都元帅府
事。”宪宗即位，俾仍旧职。戊午秋九月，以疾卒，年六十
八。天祥幼有大志，长身骈胁，力绝人，性不嗜酒，喜稼
穑，好施予。乙未括户，纵其奴千馀口俾为民。晚虽丧
明，忧国爱民之心未尝忘也。